open-index/open-wikipedia-markdown huggingface dataset:
سبع إيفران

**سبع إيفران** هو تمثال ديال السبع دالأطلس معروف، وكاين وسط لمدينة ديال إيفران، و أشهر معلمة فلمدينة، تايتصورو معا السياح لي تايجيو للمدينة.

## التاريخ
على حساب المذكرات ديال المقيم العام لفرانساوي فالمغريب ليوطي، لي نحت هاد السبع هو واحد الحباس من الحرب العالمية اللولة (وقع خلاف فالجنسية ديالو واش ألماني ولا طالياني)، لكن على حساب أغلب المراجع، لي نحت هاد السبع هو جون أونري مورو ، وهو فرانساوي تولد فبوردو. النحت ديال هاد السبع بدا فشهر مارس عام 1930، وتسالا فالتالي ديال نهاية أبريل من نفس العام.

## الوصف
تصغير|سبع إيفران عام 1930
تنحت هاد السبع على حجرة الطول ديالها سبعة ميترو ، والعرض ديالها ميترو و نص، والعلو ديالها جوج ميترو. النحات عاونوه لحباسة باش يكمل هاد السبع

## مصادر

تصنيف:إيفران
عين ڤيتال

تصغير|بارك عين عين ڤيتال
**عين ڤيتال** هو بارك طبيعي فيه عين ديال الماء لحلو، شاد من مدينة إيفران تا لزاوية سيدي عبد السلام ف إقليم إيفران. هاد المنتزه هو مجال كايتمارس فيه الرياضة بحال جري والكورة د الرجل، والرياضات لموسمية بحال الصيد ديال الترويت لي كاتنظمو جمعية ڤيتال الرياضية لصيد السمك والحفاظ على البيئة. كايتعتابر منتهز عين ڤيتال بلاصة مناسبة للمسارية ف الطبيعة معا العائلة والصحاب، خصوصا ف الربيع. هاد المنتهز تايجيو ليه ألاف السياح من مدن مختالفة من المغريب، خاصة مدينة فاس و مكناس. تايوفر المنتزه بزاف ديال الخدمات بحال لپاركينڭ والركوب ديال العودان ؤ لحمير، والبيع ديال المنتجات التقليدية ؤ غيرها.

## مصادر
عين بن صميم

**عين بن صميم**، ولا **عين إيفران**، كاينة هاد العين فمنطقة لإتصال د الهضبة العالية دالكلس ديال إيفران والسهل ديال تيڭريڭرا فالأطلس المتوسط الوسطاني الهضبي، هاد العين جات على الطريق الجهوية نمرة 7202 بين الطريق الوطنية نمرة 13 و الطريق الوطنية نمرة 8. حدا العين كاين مصنع فين تايعمرو الما دالعين و تايشحنوها لسوق باش كاتباع كما معديني بسميت عين إيفران، هاد العين كاينة وسط غابة طبيعية ديال البلوط.

## التاريخ
عام 2002 بدات شي جهات تاطمع فلاستغلال ديال الما ديال هاد العين لي تابعة لزاوية بن صميم، بالتحديد شركة «أورو أفريقيا للمياه»، و من بعد شركة «براسري» لي مسجلة فالمغريب و لي كاترجع الملكية ديالها لمجموعة «كاستل» الدولية. واجهو السكان ديال زاوية بن صميم هاد الطمع فالعين ديالهم بالإحتجاج، حيت كانو تايعتامدو عليها بزاف فالفلاحة لي هي النشاط لاقتصادي اللول فالمنطقة، لكن هذه الإحتجاجات تواجهات بالقمع، و تحكم على الناس لي حتجو بالحبس 3 شهور بلا تنفيذ و خطية. نجحات الشركة فالأخير باش تشيد مصنع ديال تعمار و الشحن ديال الما ديال العين كا ما معدني، لكن السكان واخا هكاك مزال مصرين على المطالب ديالهم، خصوصا أن هاد القضية عرفات تضامن كبير من قبل المجتمع المدني الوطني والدولي، بما فيه جمعية العقد العالمي دالما.

## مصادر

تصنيف:إقليم إيفران
تصنيف:مقالات فيها مصدر و 3000 بايت
65

**65** هوّا عام ف تّقويم لڭريڭوري بدا نهار لخميس ؤ سالا نهار لخميس. هوّا لعام نمرة 65 ف لإيرا لعامة ؤ لفترة د بعد لميلاد، نمرة 65 ف لقرن 1، ؤ نمرة 6 ف لعقد ديال عوام 60.

65 كيوافق 574 ق.هـ-573 ق.هـ ف تّقويم لهيجري ؤ 1015 ف تّقويم لأمازيغي ؤ 10065 ف تّقويم لهولوسيني.

## مصادر


تصنيف:عوام د تقويم لميلادي
تصنيف:مقالات زادهوم داريجابوت
1723

**1723** هوّا عام ف تّقويم لڭريڭوري بدا نهار الجمعة ؤ سالا نهار الجمعة. هوّا لعام نمرة 1723 ف لإيرا لعامة ؤ لفترة د بعد لميلاد، نمرة 23 ف لقرن 18، ؤ نمرة 4 ف لعقد ديال عوام 1720.

1723 كيوافق 1135-1136 ف تّقويم لهيجري ؤ 2673 ف تّقويم لأمازيغي ؤ 11723 ف تّقويم لهولوسيني.

## مصادر


تصنيف:عوام د تقويم لميلادي
تصنيف:مقالات زادهوم داريجابوت
پارك إيفران الوطني

تصغير|بارك إفران الوطني
**پارك إيفران الوطني** هو پارك طبيعي تأسس عام 2004، فإقليم إفران، و الإدارة ديالو كاينة فأزرو. هاد لپارك فيه بزاف ديال الضايات والمناطق الرطبة، و معروف بالتنوع لبيولوجي ديالو، تايعيش فيه لغزال دالأطلس، و فيه وحدين من أهم الغابات دالأرز دالأطلس فالمغريب.

## مصادر

تصنيف:إقليم إيفران
تصنيف:جبال لأطلس
مطار إيفران

**مطار إيفران** هو مطار ترفيهي، كاين ف جماعة بن صميم قريب من مدينة إيفران المغربية، هاد المطار فيه 2 ماقف ديال طيارات من نوع B737/8، و تايهز تا ل 6 ديال الطيارات من نوع ڭولف ستريم، عندو مدرج ديال لهبوط طول ديالو 2100 ميترو، و العرض ديالو 45 ميترو، و مجهز بنظام الملاحة الجويةNDB.

## مصادر

تصنيف:إقليم إيفران
تصنيف:مطارات لمغريب
كومپليكس ؤ ڭولف ميشليفن

تصغير|306x306بك|الدخلة ديال منتجع ميشليفن
**كومپليكس ؤ ڭولف ميشليفن** هو كومپليكس سياحي، و تيران ڭولف ديال 5 دالنجمات ، هاد كومپليكس كاين فالجبل ف جماعة بن صميم، إقليم إفران، حدا مدينة إفران. مدهز بڭاع مسايل النشاط و كيوفر شلّا خدمات سياحية خرة.

## مصادر

تصنيف:إقليم إيفران
مخيم بن صميم

**مخيم بن صميم** مخيم ترفيهي تابع تابع ل وزارة الشباب والثقافة والتواصل المغربية، تايدوزو فيه الدراري الصغار العطلة دالصيف، جا وسط غابة ديال البلوط حدا عين بن صميم و فيه پيسين.

## مصادر

تصنيف:إقليم إيفران
سد ميشليفن

[وصلة=https://ar.wikipedia.org/wiki/%D9%85%D9%84%D9%81:%D8%B3%D8%AF_%D9%85%D9%8A%D8%B4%D9%84%D9%8A%D9%81%D9%86_%D8%A8%D8%B2%D8%A7%D9%88%D9%8A%D8%A9_%D8%A8%D9%86_%D8%B5%D9%85%D9%8A%D9%85.jpg|تصغير|307x307بك|'''سد ميشليفن ف [زاوية بن صميم**]]
**سد ميشليفن''' هو سد تبنى على واد بن صميم تايجمع الما ديال عين بن صميم فواحد لبلاصة سميتها "تالات لجماعت". تبنى هاد السد باش يسقيو منو ڭولف ميشليفن، و باش يعوضو الفلاحين ديال زاوية بن صميم على الما ديال عين بن صميم لي تحيدات ليهم. من المفترض يسقي هاد السد 3000 هكتار من الأراضي ديال الفلاحة الصغار. لعمورية ديالو كاتوصل ل 1,5 مليون متر مكعب.

## مصادر

تصنيف:إقليم إيفران
تصنيف:باراجات لمغريب
ضاية أڭلمام أزڭزا

تصغير|ضاية أكلمام فالثلج
ضاية **أڭلمام أزڭزا** ولا **أڭلمام أزيزا** (بالآمازيغية: **ⴰⴳⵍⵎⴰⵎ ⴰⵣⴳⵣⴰ**) هي ضاية طبيعية مساحتها 40 هكتار والعمق ديالها 25 م، كاينة فالجماعة القروية ديال أڭلمام أزڭزا على ارتفاع 1500 م على البحر. سمية الجماعة مشتقة من سمية الضاية، وهي سمية أمازيغية تاتعني الضاية الخضرا. الضاية تابعة لإقليم خنيفرة فجهة بني ملال خنيفرة فالمغريب، بعيدة على مدينة خنيفرا ب 30 كيلومتر فالأطلس المتوسط الغربي. هاد الضاية مشهورة بالسياح لي تايزوروها فالصيف.

## مصادر

تصنيف:ضاية مغريبية
أولطراس

**أولطراس** هوما مجموعة ديال ناس لي كيشجعو فرقة ديالهم ولكن عندهم طقوس خاصة بهم كتخليهم مختالفين على الجمهور لعادي. هاد لبلان بدا ف لبرازيل ف 1940 و غيوصل ل لمغريب ف 2005.

لؤلتراس تسببو ف بزاف د لحالات د الشغب ف كورة، وخا ف لعادة، عكس شي ݣروپات د لهوليݣان، لهدف ديالهوم ماكيكونش لمدابزة معا لؤلتراس د لفراقي لخرين. كاينين جماعات د لؤلتراس لي كانو عندهوم توجهات سياسية متطرفة بحال النازية الجديدة، و بشكل عام ليمن لمتطرف بحال ف النݣليز، ؤلا تا ليسر لمتطرف.

ف لعقود اللخرة، التقافة د لؤلتراس ولات كاتميل ل معارضة الطوندونس د لبيع و الشرا ف كورة.

## أصل د السمية
أولطراس هي كلمة جات من أولترا  لي هيا شي حاجة واعرة ب لاتينية.

## تصاور

فيشي:Fj3mMH1XoAMJ9EX.jpg|ؤلطراس ف ماتش د الراجا ضد ؤلامپيك أسفي (2022)
فيشي:ACMilanultras2006curvasud.jpg|ماتش ديال أ سي ميلان ف 2006
فيشي:Getafebenficauefa0708qg3-1-.jpg|لݣروپ No Name Boys "ولاد بلا سمية" ف لبرطقيز

## مصادر


تصنيف:تقافة د كورة
تصنيف:رياضة
تصنيف:مقالات فيها مصدر و 3000 بايت
جامع النور

**جامع النور** هو جامع كاين ف مدينة أزرو، إقليم إفران، فجيهة فاس مكناس، و أكبر بناية دينية فالأطلس المتوسط، بناه الملك الحسن الثاني فشتنبر 1987، و صلى فيه الملك محمد السادس الجمعة نهار 03 شهر 09 عام 2004.

## الوصف
جامع النور تبنى على مساحة مساحة 5700 متر مربع، و تايهز تا ل 5000 مصلي. مسجد النور فيه جوج طبقات، السفلية للرجال، والطبقة اللولة للعيالات، كيف ما فيه نافورة و بلاصة ديال لوضو، و بلاصة مكشوفة للصلا يلا دعات الضرورة. الميزانية ديال لبني ديال هاد الجامع وصلات ل10 د لمليار سنتيم، و 150 مليون باش يفرشوه.

## التاريخ
جامع النور بناه الملك الحسن الثاني فشتنبر 1987، لكن لبني ديالو تعطل بزاف، و ماتدارش تال دجنبر 2000 من عند الملك محمد السادس، لي صلى فيه الجمعة فشتنبر 2004.

## مصادر

تصنيف:أزرو
تصنيف:معلمة ف جهة فاس مكناس
تصنيف:جامع ف لمغريب
تصنيف:مقالات فيها مصدر و علاين 3000 بايت
تصنيف:تأسيسات د 1987 ف لمغريب
1444 هـ

**1444ھـ** هوّ عام ف التقويم لهجري كيمتد على عوام 2022 و 2023 ف التقويم لميلادي. 1 محرم 1444 ھـ كيقابل نهار 30 يوليوز 2022.

## مصادر


تصنيف:تقويم هيجري
سيلڤيو بيرلوسكوني

**سيلڤيو بيرلوسكوني** (9 شتنبر 1936 - 12 يونيو 2023) راجل د لميديا و سياسي طالياني، لي شد منصب ديال رئيس لوزارا ف الطاليان ف 4 د لحوكومات على تلاتة د لفترات، من 1994 تال 1995، من 2001 تال 2006، و من 2008 تال 2011. و كان عضو ف لبرلمان الطالياني مابين 1994 و 2013، و عضو ف مجلس الشيوخ د الجمهورية على جوج فترات، وحدة مابين مارس و نونبر 2013، و التانية من 2022 تال لوفاة ديالو. كان عضو ف لبرلمان لؤروپي مابين 2019 و 2022، بعد ولاية فايتة ف نفس لمنصب دوّزها مابين 1999 و 2001.

ب تروة كاتقدر ب 6.8 مليار دولار ميريكاني، بيرلوسكوني كان تالت أكتر واحد مرفّح ف الطاليان ف لوقت فاش مات. ف 14 يونيو 2023، تدارت ليه ڭنازة رسمية ف مسقط راسو ف مدينة ميلانو.

## مصادر


تصنيف:زيادة 1936
تصنيف:وفيات 2023
تصنيف:السياسة د الطاليان
تصنيف:ناس تزادو ف ميلانو
تصنيف:ناس توفاو ف ميلانو
تصنيف:مقالات فيها مصدر و 3000 بايت
خليل لهاشمي لإدريسي

**خليل لهاشمي لإدريسي** (مزيود ف 14 غشت 1956 - توفّى ف 8 أبريل 2023) ، هو إعلامي و كاتب مغريبي. كان شاد منصب ديال مدير عام د وكالة لمغرب لعربي د لأنباء.

## حياتو
لهاشمي لإدريسي تّزاد ف الدارلبيضا، و خدا دوكتورا من معهد الجغرافيا التابع ل جامعة پاري 1 پانتيون الصوربون. بدا لكاريير ديالو لإعلامية ف فرانسا ف محطات ديال الراديو. ملي رجع ل لمغريب، خدم كاتب ديال عمود ف جورنال، و صحافي و رئيس تحرير ف جورمال ماروك إبضو أنطيرناصيونال. ف عام 2000، أسس جورنال يومي ؤجوردوي لو ماروك لي كيتّنشر ب لفرانساوية. ف 2007، ولّى رئيس ديال لجايزة لوطنية لكبيرة د الصحافة. ف 2008، تّنتاخب رئيس د لفيديرالية لمغريبية ديال الناشرين د الجورنالات، و ف 2011 تعاود لإنتخاب ديالو ل ولاية خرة. ف نفس لعام عيّنو لماليك محمد السادس مدير عام ديال وكالة المغرب العربي للأنباء.

لهاشمي لإدريسي توفّى ف الرباط بعد صراع معا لمرض.

## أعمال

* الأوراق الزرقاء، يوميات مغربية 1994 - 2000.

## مصادر

تصنيف:ناس د لإعلام ف لمغريب
تصنيف:ناس توفاو ف الرباط
تصنيف:زيادة 1956
تصنيف:ناس تزادو ف الدار البيضا
تصنيف:وفيات 2023
تصنيف:مقالات فيها مصدر و 3000 بايت
تصنيف:شخصيات عندها كتر من تاريخ د الزيادة ف ويكيداطا
تصنيف:صحافي مغريبي
فيليپي پوزو دي بورڭو

**فيليپي پوزو دي بورݣو** (مزيود ف 14 فبراير 1951 ف تونس لعاصمة - توفّى ف 1 يونيو 2023 ف مراكش) كان بيزنيسمان فرانساوي قرشيقي. كان مدير ديال شركة پوميري د الشومپان، و مول ؤطيل خاص *Hôtel particulier* ف پاري.

كان لولد التاني ف فاميلة أرسطقراطية لي كاترجع ل لقرن 16. تخصص ف الصناعة د الشومپان بعدما سالا قرايتو. طرات ليه كسيدة ف 1993 ردّاتو مشلل، و بسباب هادشي كان دار محاولة فاشلة د لإنتحار. ف يوليوز 2012، خدا وسام ديال جوقة الشاراف لفرانساوي.

صداقتو لقوية معا لمساعد الجزايري ديالو كانت مصدر إلهام ديال وتائقي ب عنوان "ف لموت ف لحياة" *A la vie, à la mort* خرج ف 2003، و مجموعة د لأفلام منها ليزانتوشابل *Les Intouchables* ف 2011، لفيلم لهندي ؤپيري Oopiri و الصبليوني إنسيپارابليس *Inseparables* ف 2016، و لفيلم لميريكاني ذ أپسايد ف 2017. جميع هاد لأفلام تبازاو على السيرة الداتية ديالو لي كتبها ف 2001 ب عنوان "الريح التانية" *Le second souffle*.

## مصادر

تصنيف:زيادة 1951
تصنيف:وفيات 2023
تصنيف:ناس توفاو ف مراكش
تصنيف:ناس تزادو ف تونس لعاصمة
تصنيف:مقالات فيها مصدر و 3000 بايت
محمد المعتصم

**محمد المعتصم** (مزيود ف 1956 ف سطات - توفّى ف 5 يونيو 2023 ف الرباط)، كان أستاد جامعي و سياسي مغريبي، لي كان شاد لمنصب ديال مستشار د لماليك محمد السادس. و كانو عندو قبل مناصب حوكومية.

## حياتو
محمد المعتصم دوّز قرايتو لأساسية و التانوية ف سطات، و ف عام 1977، خدا ليصونص ف لعولوم السياسية من كلية الحقوق ف الرباط، و خدا شهادة ديال الدراسات لعليا من نفس الكلية ف لعولوم السياسية و لعلاقات الدولية. و ف عام 1983، خدا ديپلوم ديال الدراسات لعليا من كلية لقانون ف الدارلبيضا، و ناقش التيز ديال الدوكتورا د الدولة ف لعولوم سياسية ف عام 1988 على التطور التقليدي د القانون الدستوري لمغريبي.

المعتصم كان تعيّن وزير منتادب ل رئيس لوزارا مكلّف ب لعلاقات معا لبرلمان ف جوج حوكومات، هوما حوكومة لعمراني ف 11 نونبر 1993، و حوكومة لفيلالي ف 7 يونيو 1994. ف 25 فبراير 1995، تعيّن مكلّف ب مهام ف لمحكامة لملكية. و ربع سنين موراها ولّا مستشار د لماليك.

المعتصم كان عضو ف لمجلس الدستوري مابين 1999 و 2002، و لمجلس لوطني د حقوق لإنسان بين 2007 و 2011.

## التوشيحات

* 1995: وسام لعرش من درجة فارس.
* يوليوز 2004: وسام العرش من درجة فارس.
* 2004: وسام جوقة الشاراف ب لݣراد د كوماندان ف فرانسا.

## أعمال

* التجربة البرلمانية في المغرب، 1984.
* الحياة السياسية المغربية 1962-1991، 1992.
* النظم السياسية المعاصرة، 1989.
* النظام السياسي المغربي، 1992.
* النظرية العامة للقانون الدستوري، 1988.

## مصادر

تصنيف:ناس تزادو ف سطات
تصنيف:ناس توفاو ف الرباط
تصنيف:زيادة 1956
تصنيف:وفيات 2023
تصنيف:ناس قراو ف جاميعة محمد لخاميس
تصنيف:مقالات فيها مصدر و 3000 بايت
تصنيف:ناس د سطات
سعاد شوقي

**السعدية نصيح** لمعروفة ب **سعاد شوقي** (مزيودة ف 1945 ف درب السلطان، توفات ف 15 يونيو 2023) هيّ موسيقية مغريبية كانت كاتلعب لقانون، و كانت أول مغريبية معروفة بلي عزفات هاد لألة. هيّ و راجلها سليمان شوقي ضارو ف لمدون ف لمغريب و بزاف د لبلدان باش يديرو عروض موسيقية ب لقانون و لعود.

## مصادر

تصنيف:زيادة 1945
تصنيف:وفيات 2023
تصنيف:موسيقيين ؤ موسيقيات
تصنيف:موسيقا مغريبية
تصنيف:ناس تزادو ف الدار البيضا
تصنيف:ناس توفاو ف الدار البيضا
حمد بوكوس

**حمد بوكوس** (ب لأمازيغية: Ḥmad Bukus، تيفيناغ: ⵃⵎⴰⴷ ⴱⵓⴽⵓⵙ) ، مزيود ف 15 أكتوبر 1946، هو لانڭويست و صوسيولوجي مغريبي أمازيغي. هوّ دابا رئيس ديال لمعهد لملكي د التقافة لأمازيغية.

## حياتو
تزاد حمد بوكوس ف لخصاص، ف نواحي تيزنيت. دوّز التعليم لإبتدائي ديالو ف أڭادير، و نجا من الزلزال لي كان ضربها ف 1960.

مشى موراها ل تارودانت و مراكش باش يدير لكوليج و الليسي. من بعد، تأنسطالا ف الرباط باش يدير دراستو الجامعية، ف جامعة محمد لخامس. خدا ديپلوم ف لأداب و التاريخ و لپيداڭوجيا، و خدم شي عيمان أستاد د لفرانساوية ف لكوليج.

ف 1967، شارك معا موناضيلين أمازيغ خرين، بحال براهيم أخياط و علي صدقي أزايكو ف تأسيس أول جمعية لي مهتمة ب التقافة لأمازيغية بشكل حصري، لي هيّ الجمعية لمغريبية د لبحت و التبادل التقافي AMREC.

دوّز ربع سنين ف پاري، وجّد فيها تيز تحت إشراف جيرمين تيليون Germaine Tillion. و كان أول أمازيغي كيسوتني على اللوغة لأم ديالو. ف 1974، شد منصب ديال أستاد جامعي ف كلية لأداب و لعولوم لإنسانية ف الرباط، و قرّا لأمازيغية ف لمعهد لعالي ديال لأركيولوجيا و الترات.

ف نفس لوقت، كان كيوجّد الدوكتورا ديالو ف اللانڭويستيك، لي سوتناها ف جامعة پاري 7 ف 1987 تحت إشراف جان كلود شوڤاليي. ف 2002، ساهم ف تأسيس لمعهد لملكي د التقافة لأمازيغية، و بعدما تقاعد محمد شفيق من الرياسة د لمعهد، خدا بلاصتو حمد بوكوس. ف خلال لكاريير ديالو، حمد بوكوس شرف على تأطير أجيال ديال لباحتين ف الدراسات لأمازيغية، و عندو مؤلفات لي ولّات مرجع ف هاد لمجال.

## منشورات

* *الدراسة الاجتماعية واللغوية* للفصيلة السوسية، 1974

:: [تيز ديال الدوكتورا: لانڭويستيك: پاري 5: 1974]، تحت التوجيه ديال جيرمين تيليون

* Langage et culture populaires au Maroc، كازابلانكا، دار الكتاب، 1977.
* *Phonotactique et domaines prosodiques en Berbère : parler Tachelhit d'Agadir*، لمغريب، 1987، 2 vol. (700 f.)

:: [الدوكتورا د الدولة: لانڭويستيك: پاري 8: 1987]، تحت إشراف جان كلود شوڤاليي

* *Société, langues et cultures au Maroc*, Rabat, publications de la Faculté des Lettres, 1995.
* *Dominance et différence : essais sur les enjeux symboliques au Maroc*, Casablanca, le Fennec, 1999.
* *Sociolinguistique marocaine*, (sous la dir.) Plurilinguismes, Sorbonne, Paris, 1999.
* *Alphabétisation et développement durable au Maroc : réalité et perspectives*, en collaboration avec Fatima Agnaou, Rabat, Publication de la Faculté des lettres, 2001.
* *L'amazighe dans la politique linguistique et culturelle au Maroc*, Centre Tarek Ibn Ziyyad, Rabat, 2004 (en arabe).
* *Phonologie de l'amazighe*, Publications de l'IRCAM, 2009.
* *Revitalizing the Amazigh Language : Stakes, Challenges, and Strategies*, Rabat, Publication de l'IRCAM, 2011.
* *Revitalisation de l'amazighe : défis, enjeux et stratégies*, Rabat, Publication de l'IRCAM, 2012.

## مصادر

## مزاود

* 

تصنيف:ناس قراو ف جاميعة محمد لخاميس
تصنيف:أكاديميين مغاربا
تصنيف:كتاتبيا مغاربا د لقرن 20
تصنيف:عالم د لوغات
تصنيف:پاجات كاتخدم خاصية ديال P184
تصنيف:زيادة 1946
تصنيف:مقالات فيها مصدر و 3000 بايت
تصنيف:كتاتبيا مغاربا د لقرن 21
تبجيغة ديال لغطاسة تايتن

يسار|تصغير|الرئيس التنفيذي ديال OceanGate، سطوكطون راش، ف 2015

ف 18 يونيو 2023، واحد لغطاسة *submersible* سميتها تايتن *Titan*، تبجغات ف شمال لمحيط لأطلسي، و هيّ نازلة ل عند لبقايا ديال لباطو تايتانيك لي كان غرق ف 1912. هاد لغطاسة كانت مملوكة و مسيّرة من عند الشركة د السياحة لميريكانية ؤشن ڭييت *OceanGate*، و كانو راكبين فيها 5 د الناس هوما سطوكطون راش، الرئيس التنفيدي ديال ؤشن ڭييت، پول هينري نارجولي، موستكشيف فرانساوي ديال لأعماق د لبحر، و خبير ديال تايتانيك، هاميش هاردينڭ، ملايري و بيزنيسمان بريطاني، و داوود شاهزادة، ملايري و بيزنيسمان پاكيستاني بريطاني، معا ولدو سليمان.

التواصل معا لغطاسة تّقطع ساعة و 45 دقيقة مورما نزلات، و السلطات تعلمو ملي مارجعاتش ل السطح ف لموعد ديالها داك النهار. ف 4 يام لي موراها تبيّن بلي لغطاسة تبجغات بسباب ضغط لما، شي لي أدى ل وفاة جميع الركاب ديالها فيساع.

بزاف ديال لحرايفيا قبل مايطرا هادشي كانو ڭالو بلي الشركة ماخداتش حتياطات كافية د السلامة، ولاكين الرئيس ديال ؤشن ڭييت سطوكطون راش كان جاوبهوم بلي كپروطوكولات ديال السلامة ب الزايد كيحدّو من لإبداع.

## مصادر

تصنيف:2023
تصنيف:مقالات فيها مصدر و 3000 بايت
تصنيف:وفيات 2023
تصنيف:تيطانيك
تيطانيك

تصغير|شوفة ب الجنب ديال لباطو تايتانيك
**ر.م.س تايتانيك** ؤلا **تيطانيك** (ب النڭليزية **RMS Titanic**) هو واحد لباطو بريطاني مشهور لي ف الرحلة اللولانية ديالو كان زدح معا جبل د التلج ف شمال لمحيط لأطلسي و غرق ف 15 أبريل 1912، و ماتو أغلب الركاب ديالو.

الرحلة كانت من ساوثامپتون ف النڭليز تال نيويورك ف لميريكان، و من بين 2224 ديال الركاب لي كانو فيه، كتر من 1500 واحد ماتو، شي لي كيخليه أميت غرقة مدنية ديال باطو واحد، و أميت غرقة ديال باطو بشكل عام تال داك الزمان. هاد لكارتة جلبات لأنضار ديال لعالم، و لهمات بزاف د لأعمال لفنية و السينيمائية، منها لفيلم لميريكاني لمشهور تايتانيك، لي كانو متّلو فيه لمومتيلين لمشهورين ليوناردو دي كاپريو و كييت وينسليت.

## مصادر

## مزاود

* RMS ''Titanic'', Inc, exclusive steward of RMS *Titanic*
* ''Titanic'' Historical Society
* RMS Titanic at Curlie
* Collection of Marconigram radio messages related to the ''Titanic'' 
* Titanic collected news and commentary at The Guardian
* ''New York Times'' coverage of the ''Titanic''
* "Titanic in Black and White"  at Library of Virginia
* 
* Titanic Footage and Survivors Interviews on YouTube
* Titanic Footage: Leaving Belfast – British Pathé on YouTube
* References to the ''Titanic'' in European Historic Newspapers
* Rare Postcard from the ''Titanic''
* RMS Titanic: Fascinating Engineering Facts on YouTube – Professor William S. Hammack


تصنيف:Pages using multiple image with auto scaled images
تصنيف:1912
تصنيف:مقالات فيها مصدر و 3000 بايت
أحمد جواد

**أحمد جواد** (مزيود ف ولاد حسين ف 9 أكتوبر 1961، توفّى ف 2 أبريل 2023 ف الرباط) كان مومتيل و كاتب مسراحي مغريبي. ف 27 مارس 2023، شعل ف راسو لعافية قدام لمبنى ديال وزارة التقافة، باش يحتج على ما عتابرو تهميش ليه و ل لأعمال ديالو، و كان ديجا كيهدد باش يحرق راسو ل نفس لأسباب من 2013.

أحمد جواد مجوج ب لفنانة علية جبور، و عندهوم جوج ولاد.

## حياتو
أحمد جواد تّولد ف جماعة ولاد حسين لي تابعة ل إقليم الجديدة، و كان عندو 4 د لخوت و 4 د لخواتات. بّاه كان خيّاط و فلاح. كبر مابين الجديدة و الدوار ديالهوم لي كان بعيد ب 20 كيلوميطر على لمدينة. على 14 عام خرج من لقراية، ملي كان ف لعام التاني د لكوليج، باش يلتاحق ب دار الشباب ف الجديدة. ف لخزانة د لكتوبا ديالها تعرّف على لمسرح على طريق لكتابات ديال موليير، شيكسپير و لكاتب السوري سعد الله ونوس.

بدا أحمد جواد لكاريير ديالو ف مسرح لهواة، و كان موضّاف ف مسرح محمد لخامس. شارك ف بزاف د لمسراحيات كا مومتيل، من تأليف كتّاب بحال أحمد الطيب لعلج و يوسف فاضل. داز من بعد ل لكتابة و ألّف مسراحيات لي دازو ف عروض ف بلقصيري و سلا.

## أعمال
### تمتيل
* عروس الشواطئ
* الله يرحم مي طامو
* العين والخلخال
* البوهالي
* حلاق درب الفقراء

### تأليف
* ورقة وقلم
* هو
* درس في الحب

## مصادر

تصنيف:ناس توفاو ف الرباط
تصنيف:زيادة 1961
تصنيف:وفيات 2023
تصنيف:مومتيل مسراحي مغريبي
تصنيف:مقالات فيها مصدر و 3000 بايت
أبراهام الصباغ

**أبراهام "ألبير" الصباغ** (مزيود ف يونيو 1943 ف فاس، توفّى ف 27 فبراير 2023 ف نفس لمدينة) كان راجل دين يهودي مغريبي و لحاخام ديال مدينة فاس.

وخا هاجرو ولادو الربعة كاملين ل إسرائيل و فرانسا، أبراهام الصباغ بقى متشبت ب لمغريب و ب مدينة فاس ب لخصوص.

## حياتو
الصباغ تزاد ف النواول ف فاس و عاش فيها أغلب حياتو. بّاه يهودا الصباغ لي كان حجّام و مّو إستير "ستيرة" أصراف تاهوما كانو تزادو ف فاس، ولاكين عائلة بّاه أصلها من وزان، و عائلة مّو أصلها صحراوي من الريصاني.

بدا الصباغ قرايتو ف صغرو ف *إما بانيم* (مسيد يهودي) لي دازو منها جميع ليهود د فاس، و موراها ف لمدارسة ديال لإتحاد لإسرائيلي لعالمي ف فاس. على 13 عام، مشى يقرا ف لمدراسة الدينية التوراتية (يشيڤا) ف طانجا. ملي تسدات لمدراسة، مشى ل كازا باش يخدم أستاد. بعد عام رجع ل فاس باش يخدم أستاد و عدول و موتق د ليهود، بحال ف توتيق لوراق د الجواج، و الطلاق، و لوصيات، و لوراق د لمعاملات د لبيع و الشرا و لأعمال لمدنية، كيما معمول بيه ف لمغريب. تتلمد على يد أكبر لعولاما د الدين ليهود ف فاس، و كان لوحيد لي بقى ف لمدينة لي كان عندو ترخيص ب الدبح الشرعي (شحيطاه) على حساب الشريعة ليهودية. كان عندو إلمام كبير ب التاريخ د ليهود ف فاس، و كانو ليهود لي باقيين ف لمدينة كيستاشروه ف بزاف د ليمور الصغار منهوم و لكبار.

وخا كان مقرر باش يتّدفن ف الروضة د لملاح د فاس، لعائلة ديالو لي كانت هاجرات ل إسرائيل قررو باش يدفنوه حداهوم تماك.

## مزاود
* بان ف وتائقي حراس الداكرة
* حوار ديالو معا ميد راديو و جولة على لميعارة د ليهود ف فاس
* حوار معا i24NEWS
* حوار ديالو معا JewishNewsOne

## مصادر

تصنيف:وفيات 2023
تصنيف:مغاربا يهود ف لقرن 20
تصنيف:ناس تزادو ف فاس
تصنيف:ناس توفاو ف فاس
تصنيف:مقالات فيها مصدر و 3000 بايت
تصنيف:زيادة 1943
تصنيف:حاخامات مغاربا
تصنيف:مغاربا يهود ف لقرن 21
لقتيلة د نايل مرزوق

تصغير|تصويرة ديال نايل مرزوق پارطاجاتها لواليدة ديالو
ف 27 يونيو 2023، لبوليس لفرانساوي قتلو **نايل مرزوق** فاش تيراو عليه ب لقرطاس. نايل مرزوق كان دري فرانساوي عمرو 17 عام، من أصول مغريبية و جزايرية، و لحادتة طرات ف نونطير، لي جات ف الضواحي د پاري، ف فرانسا. التقرير اللولاني ديال لبوليس تناقض معا شنو بان ف ڤيديو ديال لحادتة لي تحطات ف أنتيرنيت، و هادشي شعل مضاهرات كبيرة و عنيفة. الرموز ديال الدولة بحال لإدارات، لمدارس، لكوميساريات، و مباني خرين تعرّضو ل لهجوم و التخريب. لوزارة د الداخلية لفرانساوية ڭالت بلي كتر من 5000 د لمراكب (طونوبيلات، طوبيسات...) و 10000 طاروات د الزبل تشعلو فيهوم لعافية، و كتر من 1000 مبنى تعرّض ل لحريق ؤلا التدمير ؤلا الشفرة. 250 كوميسارية د لبوليس و الجادارمية تعرّضو ل هجوم، و كتر من 700 بوليسي تجرحو.

هاد لحادتة ولّات جزء من حوار عمومي شامل ف فرانسا على لعنف د لبوليس و لهجرة، و الرئيس لفرانساوي إمانويل ماكرون ندد ب هادشي لي طرا و عتابر بلي "ماعندو تا تبرير".

## مصادر

## مزاود
* 

تصنيف:2023 ف فرانسا
تصنيف:وفيات 2023
تصنيف:جريمات د لقتيلة ف فرانصا
تصنيف:مغاربا تقتلو ف لخاريج
تصنيف:مقالات فيها مصدر و 3000 بايت
پلاج تاوسارت

[تصغير|[غروب الشمش ف پلاج تاوسارت]]
**پلاج تاوسارت** هيّ واحد لپلاج جات ف جماعة الرواضي، قريبة من دوار تاوسارت، و تابعة ل لمنتزه لوطني د لحسيمة، و مابعيداش بزاف على مدينة لحسيمة. هاد لپلاج كاتستقطب بزاف د الزوار ف الربيع و الصيف.

## مصادر

تصنيف:جغرافيا د إقليم لحسيمة
دولحجة

**دولحجة** هوّ الشهر نمرة طناش ف لعام لقمري ديال التقويم لهجري، و كيتّعتابر من الشهورا لحرام، يعني لي ممنوع فيهوم على لمسلمين باش يتحاربو فيهوم. على حساب الترات لإسلامي، تسمى دولحجة ب هاد السمية ف لعهد ديال كيلاب بن بار، الجد لخامس د الرسول محمد، حيت الناس كانو كيحجو ف هاد الشهر ل لكعبة ف مكة. ف النهار التاسع ديال دولحجة كيكون يوم عرفة، و النهار لعاشر فيه كيكون لعيد لكبير.

دولحجة كان معروف عند لعرب ف لقديم ب سميات خرين، بحال "موسبال" (مُسْبَل)، "ناعاس" (نَعَس) و "بوراك" (بُرَك).

## أحدات طراو ف دولحجة

* 2 هـ تجوج علي بن أبي طالب من فاطمة بنت الرسول محمد.
* 8 هـ ولادة إبراهيم بن محمد بن عبد الله.
* 23 هـ قتيلة ديال عمر بن الخطاب لخليفة التاني د الرسول محمد على يد أبو لؤلؤة فيروز.
* 35 هـ قتيلة ديال عثمان بن عفان لخليفة التالت د الرسول محمد.
* 60هـ وفاة معاوية بن أبي سفيان.

## مزاود
* كونڤيرتيسور مابين التقويمات

## مصادر


تصنيف:شهورا د تقويم لهيجري
شركة ويكيميديا

**شركة ويكيميديا** ؤلا **ويكيميديا إنترپرايز** (ب النڭليزية **Wikimedia Enterprise**) هيّ واحد لپرودوي تجاري ديال مؤسسة ويكيميديا، لي كيسمح ب توفير الداطا ديال مشاريع ويكيميديا، بما فيها ويكيپيديا، بشكل ساهل و ب كميات هايلة، و ب فورمات مختالفين. تّعلن على هاد لپرودوي لمرة اللولة ف مارس 2021. و خرج رسمياً ف 26 أكتوبر 2021.

حالياً عندو غير جوج د لكليان هوما ڭووڭل و لأرشيڤ د أنتيرنيت، وخا هاد اللخراني ماكيخلصش.

لمؤسسة د ويكيميديا أكدات بلي وخا هاد لپرودوي تجاري و تابع ل لمؤسسة، جميع لمشاريع ديالها، بحال ويكيپيديا، ويكيداطا و ويقاموس، غادي يبقاو ديما مفتوحين فابور ل لقاريين و لكتاتبيا لمتطوعين.

## مصادر

## مزاود
* 


تصنيف:مؤسسة ويكيميديا
تصنيف:مقالات فيها مصدر و 3000 بايت
بدر غازي

**بدر غازي** (مزيود ف 2 ماي 1984) شيف و طباخ مغريبي و مؤثر على سوشيال ميديا.

## لكاريير
تزاد ف مدينة لمحمدية مستاقر دابا ف مدينة
الدار البيضا. كبر ف عائلة عندها شغف و حب كبير ل لكوزينة لمغريبية و داكشي علاش كان كيبغيها من فاش كان صغير.

درس بدر فنون الطبخ و خدم ف بزاف د الريسطوات باش يطور لمهارات ديالو. ف عام 2018 ، شارك ف برنامج طبخ دولي مشهور ماستر شيف المغرب و كان من بين أبرز لمنافسين على لقب Master Chef maroc.

هاد التجربة قلبات حياتو ساس على راس. دابا كيتعتابر واحد من أفضل الطباخين ف لكوزينة لمغريبية. شيف بدر دابا سفير ديال لكوزينة لمغريبية التقليدية ف منصة ل تعليم الطبخ العالمي «the chef & the dish». كيقدم شيف بدر برنامج ديال تعليم الطبخ لمغريبي على أصولو عبر هاد لمنصة.

## مصادر

## مزاود

* حوار معا بدر غازي ف دوزيم
* حوار معا بدر غازي ف Chouftv - شوف تيفي
* حوار معا بدر غازي ف MedRadio Officiel
* حوار معا بدر غازي ف Anfas press

تصنيف:طباخ مغريبي
تصنيف:كوزينة د لمغريب
تصنيف:ناس تزادو ف لمحمدية
تصنيف:زيادة 1984
تصنيف:ناس تزادو ف الدار البيضا
تصنيف:مقالات فيها مصدر و 3000 بايت
عبد الكبير مرشان

لمعلّم **عبد الكبير مرشان** (تولد ف 1951 ف مراكش) هو مغني ݣناوي مغريبي، من لݣناويين لمعروفين اللي تيشاركو كل عام ف لمهرجان ديال الصويرة و ف بزاف د لمهرجانات ف لعالم.
## حياتو
تولد عبد الكبير مرشان ف مراكش ف 1951، و كانت ولادتو معجزة، حيت مّو كانت حملات 11 لمرّة من قبل، و ديما كان كيطيحليها لولد. ربّاتو مبعد واحد لمرا سمرا اللي كانت تاتديه بزاف لليالي د ݣناوا ف مراكش، و تمّا فين تعلم ديك لموسيقا و ولاّ مجهد فيها.
## مصادر

تصنيف:مغني مغريبي
تصنيف:بيوغرافيا د رجال
تصنيف:ڭناوا
تصنيف:زيادة 1951
تصنيف:ناس تزادو ف مراكش
تصنيف:مغاربا
لإقصائيات د كاس لعالم 2026 (إفريقيا)

**لإقصائيات د كاس لعالم 2026 ف إفريقيا** هوما لمجموع د لماتشات لإقصائية لي غادي يلعبو بيناتهوم لمنتخبات لوطنية د كورة د إفريقيا باش يتأهلو ل كاس لعالم 2026 لي غادي تكون ف لميريكان، كانادا و لمكسيك. إفريقيا عندها 9 د لبلايص ديال التأهل نيشان و بلاصة مقاسماها معا أسيا.

## لفورما
حيت كاينين 9 د لبلايص ل إفريقيا بلاصت 5 لي كانو قبل، لمكتب التنفيدي ديال لكاف علن على فورما جديد د لإقصائيات ف 19 ماي 2023. لمنتخبات تقسّمو ب لقورعة ل 9 د لݣروپات ب 6 د لفراقي ل كلا وحدة. الرابحة ف كلا ݣروپ غادي تأهل نيشان ل كاس لعالم. أحسن ربعة د لفراقي لي جاو التانيين، غادي يلعبو بيناتهوم باش تأهل وحدة فيهوم ل ماتش حاسم ضد فرقة من أسيا، و الرابحة ف داك لماتش غادي تأهل ديك الساع ل كاس لعالم.

## لعزلة
لعزلة تدارت ف 13 يوليوز 2023 معا 3 د لعشية ب التوقيت لعالمي، ف أبيدجان، لكوط ديڤوار. جميع لفراقي ال54 لأعضاء ف لكاف مشاركين ف لإقصائيات. الزلافات د لعزلة تّعلن عليهوم ف 30 يونيو من نفس لعام على حساب لكلاصمة د لفيفا.

## لݣروپات

### ݣروپ A

### ݣروپ B

### ݣروپ C

### ݣروپ D

### ݣروپ E

### ݣروپ F

### ݣروپ G

### ݣروپ H

### ݣروپ I

## الدور التاني

أحسن ربعة د لمنتخبات لي جاو التانيين ف لڭروپات د الدور اللول، لي هوما لكاميرون، لكونڭو الديموقراطية، لڭابون، و نيجيريا، دازو للدور التاني باش يحددو منتخب واحد لي غادي يتأهل للإقصائيات بين لقارات. لملاقيات تدارو على حساب لكلاصمة د فيفا د 17 أكتوبر 2025، بحيت لمنتخب مولا أحسن كلاصمة كايتلاقى معا الرابع، و التاني كايتلاقى معا التالت. ف لمجموع غادي يتلعبو 3 د لماتشات، كاملين ف لمغريب.

## مصادر


تصنيف:لكورة ف إفريقيا
تصنيف:كاس لعالم 2026
تصنيف:مقالات فيها مصدر و 3000 بايت
تصنيف:2024 ف كورة د إفريقيا
تصنيف:2025 ف كورة د إفريقيا
تصنيف:لإقصائيات د كاس لعالم (إفريقيا)
لمنتخب لوطني السينيڭالي د لكورة

**لمنتخب لوطني السينيڭالي د لكورة** هوّ لفرقة لي كاتمتّل سينيڭال بشكل رسمي ف لبوطولات لعالمية د لكورة د رّجال، ؤ هوّا عضو ف لفيفا، ؤ لكاف.

السينيڭال دّات كاس إفريقيا مرة وحدة ف 2021. و هيّ من بين منتخبات قلال ف لعالم لي ماعمّرهم خسرو قدام لبريزيل، حيت ربحوهم مرة و تعادلو مرة ف ماتشات أميكال.

## مصادر


تصنيف:منتخبات د لكورة ديال إفريقيا
تصنيف:كورة د السينيݣال
تصنيف:منتخبات دات كاس إفريقيا
لمنتخب لوطني لمصري د لكورة

**لمنتخب لوطني لمصري د لكورة** هوّ لفرقة لي كاتمتّل مصر بشكل رسمي ف لبوطولات لعالمية د لكورة د رّجال، ؤ هوّا عضو ف لفيفا، ؤ لكاف.

مصر عندها أقدم منتخب ف إفريقيا، و ربحات كاس إفريقيا 7 د لمرات. شاركات ف كاس لعالم 3 د لمرات، و هيّ أول منتخب ديال بلاد ف إفريقيا و ف الشرق لأوسط كيشارك ف هاد التورنوا لعالمي ف 1934. لڭارديان لقديم ديال مصر، عصام لحضري، عندو الروكور ديال أكبر لعّاب شارك ف كاس لعالم.

شارك لمنتخب د مصر لمرة اللولة ف كاس إفريقيا ف 1957 و دّاها، بعدما ربح ضد منتخب السودان (لبلاد لمضايفة) ب 2 ل 1 ف الدومي فينال، و ب 4 ل 0 ف لفينال ضد منتخب إتيوپيا.


File:Équipe_d'Égypte_de_football_1920.jpg|لمنتخب ديال مصر ف 1920
File:Hanafy_Bastan_1957.jpg|لكاپيتان ديال مصر، حنفي بسطان، هاز لكاس ديال كاس إفريقيا 1957
Egypt_National_Football_Team_(1974).jpg|لمنتخب ديال مصر ف كاس إفريقيا 1974

## مصادر


تصنيف:منتخبات د لكورة ديال إفريقيا
تصنيف:مصر
تصنيف:منتخبات دات كاس إفريقيا
تصنيف:كورة د مصر
تصنيف:تأسيسات د 1920 ف مصر
لمنتخب لوطني الجزايري د لكورة

**لمنتخب لوطني الجزايري د لكورة** (ب ) هوّ لفرقة لي كاتمتّل الدزاير بشكل رسمي ف لبوطولات لعالمية د لكورة د رّجال، ؤ هوّا عضو ف لفيفا، ؤ لكاف.

لمنتخب ديال الدزاير كيتلقّب ب "لخوضر"، "لأفناك"، "التعالب"، و "لمحاربين د الصحرا". نضمات الدزاير ل فيفا ف 1 يناير 1964، عام و نص مورما خدات لإستقلال من عند فرانسا. لمنتخب ديال الدزاير دابا هوّ لي عندو اللقب ديال لكاس لعربية اللخرة.

لخصوم التقليديين ديال لمنتحب د الدزاير هوما لمغريب، مصر، و تونس. لمنتخب كايلعب ماتشات تنافسية كبيرة ضد فراقي خرين بحال نيجيريا، سيرتو ف التمانينات، لي عاش فيها وحدة من أحسن لفترات ديالو، ضد مالي لي كاتشارك معاها الدزاير ف لحدود، و ضد السينيڭال.

أول نتيصار كبير ديال لمنتخب د الدزاير كان ضد ألمانيا لغربية ف كاس لعالم 1982 ب 2 ل 1، لي كان شوك كبير ل بزاف د الناس ف لعالم. لمنتخب ديال الدزاير كان قريب يطلع ل الدور التاني، ولايني حيت لماتشات الجوج اللخّرين ديال لڭروپ ماكانوش كيتلعبو ف نفس لوقت ديك الساع، اللّعابا ديال ألمانيا لغربية و لوطريش تّافقو بيناتهم باش تربح اللولة ب 1 ل 0، و بقاو غير كيضوّرو كورة بيناتهم، باش يتأهّلو بجوج و تّقصى الدزاير. فيفا من بعد بدّلات لقانون ديال توقيت اللعب ف لماتشات د لڭروپات، باش مايعاودش يطرا هادشي.

الدزاير نتجات عدد ديال اللعابا لي كيتّعتابرو من بين لأفضل ف التاريخ د كورة ف إفريقيا. ف كاس لعالم 2014 ف لبريزيل، ولّات الدزاير أول منتخب إفريقي كيماركي 4 د لبيوتا ف ماتش واحد ديال كاس لعالم، و كان هادشي ضد كوريا الجنوبية.
تصغير|رياض محرز
تصغير|بلايلي

## مصادر


تصنيف:منتخبات د لكورة ديال إفريقيا
تصنيف:كورة د الدزاير
تصنيف:منتخبات دات كاس إفريقيا
تصنيف:تأسيسات د 1963 ف جزاير
لمنتخب لوطني لإڤواري د لكورة

**لمنتخب لوطني لإڤواري د لكورة** () هوّ لفرقة لي كاتمتّل كوط ديڤوار بشكل رسمي ف لبوطولات لعالمية د لكورة د رّجال، ؤ هوّا عضو ف لفيفا، ؤ لكاف.

لكوط ديڤوار ربحات كاس إفريقيا تلاتة د لمرات ف 1992، 2015 و 2023.

## مصادر


تصنيف:منتخبات د لكورة ديال إفريقيا
تصنيف:كوط ديڤوار
تصنيف:منتخبات دات كاس إفريقيا
سلمى أماني

**سلمى أماني**، تولدات ف 28 نونبر 1989 ف رّباط، هي كوايرية مغريبية محتارفة كاتلعب ف لميليو معا لفرقة د ميتز ؤ لمنتاخاب لمغريبي د لعيالات.

## حياتها
تولدات سلمى أماني ف رّباط. خلات واليديها ؤ لمغريب ف لعمر د تمن شهور باش تستاقر ف فرانصا مع خوتها ف مدينة بريست، فين كبرات ؤ تربات على يد جدودها. خدمات جادارمية ف فرقة لمراقبة ؤ تّدخل د لجادارميا د سان بريوك من 2011 ل 2016.

## مصادر

تصنيف:زيادة 1989
تصنيف:ناس تزادو ف الرباط
تصنيف:كوايرية مغريبية
تصنيف:بيوغرافيا د نسا
تصنيف:ناس حيين
عمر سليم

**سليم بنعمار** لمعروف إعلاميا ب **عمر سليم** (مزيود ف 10 غشت 1954 ف الدارلبيضا، توفّى ف 17 يوليوز 2023 ف نفس لمدينة) صحافي و إعلامي و كاتب مغريبي. كان مدير ديال لبرامج و لأخبار ف قناة دوزيم.

## حياتو
عمر سليم كاترجع لأصول ديالو ل مدينة بجعد. قرا ف ليسي ليوطي، و من بعد كمل قرايتو ف فرانسا ف جامعة پاري 1 السوربون و معهد الدراسات السياسية ف پاري، و بدا لكاريير لإعلامية ديالو ف راديو ميدي 1 ف طانجا ف 1980. ف 1991 نضم ل قناة دوزيم عامين مورا مابدات، و داز من بزاف د لمناصب فيها، منها مدير ديال لبرامج و لأخبار و مدير د لبت.

ف 11 يوليوز جاتو أزمة قلبية و تّنقل ل كلينيك ف الدارلبيضا لي توفى فيها بعد سيمانة.

## أعمال
### برامج
* *فنون و أداب Arts et Lettres* ب لفرانساوية ف قناة دوزيم

### كتوبا
* 
* 

## مصادر

## مزاود
* حلقة من برنامج Arts et Lettres ف دوزيم لي كان كيقدّمو عمر سليم

تصنيف:زيادة 1954
تصنيف:وفيات 2023
تصنيف:كتاتبيا مغاربا د لقرن 20
تصنيف:صحافي مغريبي
تصنيف:ناس تزادو ف الدار البيضا
تصنيف:ناس توفاو ف الدار البيضا
تصنيف:ناس قراو ف ليسي ليوطي
تصنيف:مقالات فيها مصدر و 3000 بايت
تصنيف:كتاتبيا مغاربا د لقرن 21
شلال إيموزار مرموشة

تصغير|شلال إيموزار مرموشة
**شلال** مرشوشة، ولا شلال الشرشورة، هو شلال طبيعي كاين فمدينة إيموزار مرموشة، و تسمات المدينة عليه (إيموزار بالأمازيغية هي الشلال). هو واحد من الشلالات المشهورة فالمغريب لي فيها الماء العام كامل، كاين فالأطلس المتوسط الشرقي، إقليم بولمان. هاد الشلال كايعتبر منطقة سياحية مهمة فالمنطة، كاين على واد إيموزار مرموشة على إرتفاع أكثر من 1600 ميترو على البحر، و تاينبع من عوينة رأس العين.

## مصادر

تصنيف:شلالات المغريب
تصنيف:جغرافيا د لمغريب
فضاء الذاكرة التاريخية للمقاومة والتحرير إيموزار مرموشة

**فضاء الذاكرة التاريخية للمقاومة والتحرير** هو متحف فمدينة إيموزار مرموشة، إقليم بولمان تايوتق لمرحلة المقاومة والتحرير لي شاركو فيها المقاومين ف المنطقة ضد الاستعمار لفرانساوي ف إطار حركة جيش التحرير الوطني بجنب مدينة تازة والحسيمة والناظور فالثورة ديال 2 أكتوبر 1955 لي ستهدفات المرافق ديال فرنسا فالمنطقة.

## الوصف
هاد المتحف فيه بزاف دالحوايج لي كاتوتق لهاد المرحلة، بحال اللباس ديال المقاومين والسلاح ديالهم، والتصاور ديالهم، و وتائق تاريخية، و كاميو كان كاينقل السلاح للمنطقة، و غيرها. لكن المتحف فيه تا شي حوايج تايعبرو على الثقافة الأمازيغية دالمنطقة، و مكتبة.

## مصادر

تصنيف:تاريخ د لمغريب
تصنيف:متاحف د لمغريب
تصنيف:مقالات فيها مصدر و 3000 بايت
متحف التاريخ و لحضارات د الرباط

**متحف التاريخ و لحضارات د الرباط** لي كان معروف قبل ب **لمتحف لأركيولوجي د الرباط** هوّ متحف مغريبي جا ف مدينة الرباط. هاد لمتحف تدار ف لعشرينات د لقرن 20، و تحل ف 1932. هاد لمتحف فيه معروضات من التاريخ د لمغريب كامل تال لقرن 19، من لفترة لقبلتاريخية، لفترة لمورية، الرومانية، تال لإسلامية. لمعروضات جاو من بزاف د لمواقع لأركيولوجية، بحال وليلي، ليكسوس، شالة، باناصا، و مناطق د لمغريب بحال فاس، الريف و لأطلس لمتوسط و كاين فيه التمتال النصفي لمشهور ديال لماليك يوبا لموريطاني، و نسخة ديال لقلقولة د جبل إيغود.

## تاريخ
لمتحف بدات لخدمة عليه من لعشرينات د لقرن 20، و تحل لمرة اللولة ف 1932. كان تسد على ود لأشغال، و عاود تحل ل لعموم ف 12 أبريل 2017.

## لمعروضات

### پاركور و طيمات
لمتحف كيعرض پاركور كرونولوجي من لفترة لقبلتاريخية تال لفترة لإسلامية، زيادة على طيم خاص ديال التماتيل د لبرونز و الرخام (لي كيرجعو ل لفترة لمورية لمعطلة و لفترة الرومانية). كاينين جوايه عشرين تمتال د لبرونز ف لمتحف، أغلبهوم تّلقاو ف وليلي. من بين لمعروضات لمشهورة كانلقاو لكلب د وليلي، لي تّكتاشف ف 1916، التمتال النصفي ديال لماليك يوبا لموريطاني لي كان حكم مملكة موريطانية (شمال د لمغريب و غرب دزاير)، و طابولا باناصيطانا لي تّكتاشفات ف باناصا ف 1957.

### تصاور

فيشي:تمثال طين نضيج من متحف علوم الآثار في الرباط.jpg|تمتال ديال ݣلادياتور روماني مصاوب من لغيس تّلقى ف وليلي
فيشي:مبخرة مسيحية عثر عليها في أطلال واليلي.jpg|مبخارة مسيحية تّلقات ف وليلي
فيشي:مينوراه رومية عثر عليها في أطلال وليلي في المغرب.jpg| مينورا تّلقات ف وليلي
فيشي:سفنكس عثر عليه في موقع ليكسوس الأثري.jpg| سفينكس منحوت تّلقى ف ليكسوس
فيشي:Cato_Volubilis_bronze_bust.jpg|تمتال ديال كاطو لكبير
فيشي:Chien_attaquant_(6372399549).jpg|لكلب د وليلي


## مصادر

## مزاود

* متحف التاريخ و لحضارات د الرباط (FNM) 
* متحف التاريخ و لحضارات د الرباط على السيت ديال وزارة التقافة 
* ضورة 3D ف لمتحف

تصنيف:متاحف د لمغريب
تصنيف:الرباط
تصنيف:مقالات فيها مصدر و 3000 بايت
تصنيف:تاريخ د رباط
تصنيف:تأسيسات د 1932 ف لمغريب
متحف الجديدة

**متحف الجديدة** ؤلا **فضاء الذاكرة التاريخية د لمقاومة و التحرير** هو متحف جا ف مدينة الجديدة ف لمغريب. تحل رسمياً ف 28 يوليوز 2015.

## مصادر

تصنيف:متاحف د لمغريب
تصنيف:جهة الدار البيضاء سطات
تصنيف:تأسيسات د 2015
جبل العياشي

**جبل العياشي** واحد من الجبال المشهورين د المغريب، تايوصل الإرتفاع ديالو ل 3757 متر، هاد الجبل كاين فجماعة تونفيت، إقليم ميدلت، جهة درعة تافيلالت فالأطلس الكبير الشرقي. هاد الجبل مشهور بالثلج، و تايقصدوه السياح على قبل السياحة الجبلية، قبل ما يتكاشف توبقال، كان تايسحاب ليهم هاد الجبل هو أعلى قمة فالمغريب.

## مصادر

تصنيف:جغرافيا د إقليم ميدلت
تصنيف:جبل ف لمغريب
تصنيف:جبال لأطلس
جبل المعسكر

**جبل المعسكر** هو ثاني أعلى جبل لأطلس لكبير الشرقي بعد جبل العياشي، بارتفاع 3277 متر فوق سطح البحر، هاد الجبل كاين فجماعة تونفيت، [إقليم ميدلت، [جهة درعة تافيلالت. هاد الجبل معروف بالثلج، و تايقصدوه السياح باش يتصلقو القمة ديالو.

عام 2022، تشهر هاد الجبل فالإعلام الوطني والدولي، بعد ما غبر فيه أستاذ ديال الفلسفة و كاتب فتونفيت لمدة أيام بسبب أنه طاح من جرف دالحجر.

## مصادر

تصنيف:جغرافيا د إقليم ميدلت
تصنيف:مقالات فيها مصدر و 3000 بايت
ياسمين مرابط

**ياسمين كاتي مرابط** ()، تولدات ف 8 غشت 1999، هي كوايرية محتارفة مغريبية كاتلعب ف لميليو معا فرقة بالينسيا سي إف ف صبانيا ؤ قلب دفاع معا لمونتخاب د لمغريب.

## حياتها
تولدات مرابط ف مدريد من بو مغريبي ؤ أم نڭليزية. كاتهضر ب صبليونية، نڭليزية، لفرانصاوية ؤ لكاطالونية.

## لكاريير معا لفراقي
لعبت مرابط معا فرقة مدريد د لعيالات، رايو ڤايكانو ؤ ليڤانطي لاس پلاناس ف صبانيا.

ملي كانت مراهقة، لعبات مرابط بشكل منتاضم معا فرقة مدريد ف ليڭا د لعيالات ؤ دارت كتر من 50 مشاركة ف لماتشات ف پروميار سيري قبل ماتمشي ل رايو ڤايكانو ف 2020. موراها تبليسات إصابة خطيرة بعد وقت قصير مورما وصلات، ؤ دارت لبدية لولة معا فرقتها جديدة حتال فبراير 2021.

ف لموسم 2021-22، ماركات مرابط تمنية د لبيوتا ف 27 ماتش، شي لي عاون ليڤانطي لاس پلاناس باش تربح لبوطولة ديال دوزيام سيري ؤ تطلع ل ليڭا ف لموسم لي جاي.

بقات كاتلعب أساسية معا لفرقة ملي عاودو رجعو ل لقيسم لول.

## لكاريير دولية
متلات مرابط صبانيا ف بوطولة ؤروپا د لعيالات قل من 19 لعام ف 2018، ؤ ربحات لميدالية دهبية. موراها، بدلات لجنسية رياضية ديالها ل لمغريب ؤ لعبات معاه أول مرة ف 30 نونبر 2021 أساسية ف لماتش لويدي ضد سينيڭال لي سالا ب 2-0 ل لمغريب ف رباط.

تختارت مرابط باش تلعب كاس إفريقيا د لعيالات 2022 ف لمغريب، ؤ ف 13 يوليوز 2022، ماركات لبيت د رباح ف لكار د فينال ضد بوتسوانا ؤ لي خلا لمغريب يتأهل لأول مرة ل كاس لعالم د لعيالات (نسخة د 2023).

ماركات لبيت ديالها تاني معا لمغريب ف كاس تركيا د لعيالات 2023 ف رباح 3-0 ضد صلوڤاكيا.

## جوايز

## مصادر

تصنيف:كوايرية مغريبية
تصنيف:بيوغرافيا د نسا
تصنيف:زيادة 1999
تصنيف:ناس حيين
تصنيف:مقالات فيها مصدر و 3000 بايت
تصنيف:صبليونيين من أصل مغريبي
تصنيف:رياضيين من أصل مغريبي
1445 هـ

**1445ھـ** هوّ عام ف التقويم لهجري كيمتد على عوام 2023 و 2024 ف التقويم لميلادي. 1 محرم 1445 ھـ كيقابل نهار 19 يوليوز 2023.

## مصادر


تصنيف:تقويم هيجري
واد الزات

تصغير|واد الزات
**واد الزات** هو واد تاينبع من لأطلس لكبير الوسطاني فالمغريب، و واحد من الروافد المهيمين ديال واد تانسيفت، تاينتامي إداريا لإقليم الحوز و إقليم ورزازات، جهة مراكش أسفي.

## الجغرافيا
تاينبع واد الزات من الجبال دالأطلس الكبير الوسطاني، تحديدا من جماعة تغدوين، تايغطي حوض واد الزات مساحة 510 كيلومتر مربّع، و قريب من مدينة أيت أورير جنوب شرق مدينة مراكش، الإرتفاعات ديال الواد بين 3800 متر ف الفوق و 700 متر لتحت. تاينتامي حوض الزات إداريا لتمنية ديال الجماعات، خمسة منها تابعة لإقليم الحوز وهي تيدلي مسفيوة، تاماگرت، توامة، زرقطن، ستي فاضمة و تغدوين، و جوج جماعات تابعتين لإقليم ورزازات و هوما إغرم نوگدال و تيدلي.

## مصادر

ز
ز
تصنيف:مقالات فيها مصدر و 3000 بايت
تيميشوارا

تصغير|شعار المدينة.
تصغير|قصر هونيادي ف المدينة.
**تيميشوارا** هي مدينة ف منطقة بانات ف غرب رومانيا. عدد سكانها كتر من 311.000 نسمة ف عام 2009 و هي عاصمة محافظة تيميش (بالرومنية Timişoara، بالألمانية Temeschwar ولا Temeschburg ولا Temeswar، بالمجرية Temesvár، بالصربية Temišvar، بالبلغارية Timišvár) بالترجمة (القلعة اللي جاية على تيميش) و تيميش هو واد جاي قريب من المدينة، هاد الواد كان سميتو من طرف الرومان القدام Tibisis ولا واد تيميس، و جايا دابا على ساقية د البيغا.

## التاريخ.
ماكاينش تيفاق على فوقاش تدكرات تيميش لمرة اللولة؛ كاينين مؤرخين حددو الدكر اللول ف 1212م، و شي خرين ف 1266م. ف العام 1175م، إقليم تيميش، ولكن المصادر ما لمحوش لتيميش بلي راها لمركز الاقتصادي والإداري د لإقليم.

ف 16 دجنبر 1989م، بدات تيميشوارا التورة الشعبية لي طيحات بنضام حكم الحزب الشيوعي لي كان حاكمو نيكولاي تشاوتشيسكو، و تعتابرت أول مدينة رومانية يطيح النضام الشيوعي فيها، فمورا مواجهات دموية مع المخزن ديال رومانيا، و لي خلفت كتر من 1000 قتيل و آلاف الجرحى، طاح الحكم مورا سيمانة من تاريخ ديك الأحدات ف المدينة.

## الوضع السكاني
السكان ديال تيميشوارا 250.849 (إحصاء 2022). و كان 319.279 ف 2011، خسرات تيميشوارا 68.430 واحد ف عشر سنين. و لكن هادشي واقع فمدون رومانيا كاملين، حيث ماشيين و السكان ينقصو.

## النقل
النقل العام ف تيميشوارا فيه 11 الخط ديال الطرامواي، 9 د الطوبيصات د الضو، و 15 خطوط د الطوبيصات.
المدينة عندها تاني أكبر مطار ف رومانيا هو مطار تريان فويا الدولي اللي هو محور لثاني أكبر خطوط طيران رومانية كارباتير.المدينة مربطة بسلسلة من المدن الأوروبية والرومانية المهمة.والمدينة هي مركز مهم للترانات .
تصغير|200x200بك| جامعة الهندسة
تصغير|200x200بك|كلية الرياضة.

## التعليم
المدينة فيها بزاف د الجامعات أهمها الجامعة الغربية، جامعة العلوم الهندسة، جامعة الطب و الصيدلة.

## مصادر


تصنيف:مدون د رومانيا
تصنيف:مقالات فيها مصدر و 3000 بايت
تصنيف:تأسيسات د 1212 ف ؤروپا
عبد اللطيف عراقي

**عبد اللطيف عراقي** (مزيود ف 30 نونبر 1971 ف المحمدية) لعاب د الكورة مغريبي سابق كان كيلعب ف لپوسط ديال لڭول.

## لكاريير
داز عبد اللطيف عراقي ف كثر من عشرة د الفراقي لي كاملة كاينة ف المغرب أهم وحدة فيهوم شباب المحمدية، فين بقى 20 عام من مور ما نضم للفريق ف 1986 و فين غايولي من أبرز اللعابا د البطولة ف المركز ديالو لدرجة بلي راه كان ولى كيتكونڤوكا ب صفة منتظمة للمنتخب الوطني ف وسط التسعينات، ب الخصوص ف الفترة ديال الإقصائيات ديال الكان و ديال كأس العالم 1998. ف المجموع عندو ربعة د الماتشات دوليين كاملة تحت القيادة ديال هنري ميشيل، أولها كان هو الميكال لي ربح المنتخب 3 ل 1 ف شهر واحد 1996 ف الرباط ضد تونس لي كانت كاتوجد للكان ديال 1996 ف جنوب إفريقيا، وآخر ماتش د عراقي هو فاش كان دخل ف النص ساعة اللخرة ضد غانا ف شهر واحد 1997 مور ما تبليسا عبد القادر البرازي، وكانو ماركاو عليه غانا جوج بيوت ف 13 دقيقة اللخرة من مور ما كان المنتخب رابح ب 2 ل 0، وكان هاداك الماتش الوحيد ف إقصائيات كأس العالم ديال 1998 لي ما كانش دا فيه المنتخب ثلاثة د النقاط كاملة.

فاش خرج من شباب المحمدية ف 2006 كان ولى مدرب ومشرف على مدرسة أشبال الأطلس لي تا هي كاينة ف المحمدية واخا كان مازال ما سالا الكاريير ديالو، وفاش كان كيلعب ف 2010/2011 ف جمعية المنصورية كان ف نفس الوقت كيدرب ليهوم الڭوال، وانطلاقا من 2012 ومن مور آخر تجربة ديالو كلعاب ف صفوف هاوس سطات ف الهواة غايتفرغ تماما للتدريب. آخر تجربة ديالو ف هاد المجال كانت ف 2021/2019 كمدرب حراس ديال شباب المحمدية، وكانت هاديك ثاني مرة كيشتاغل فيها ف الدكة ديال النادي من مور ما كان مدرب مساعد بين 2015 و2017.

## مصادر

تصنيف:زيادة 1971
تصنيف:ناس تزادو ف لمحمدية
تصنيف:كوايري مغريبي
تصنيف:بيوغرافيا د رجال
تصنيف:ناس حيين
تصنيف:مقالات فيها مصدر و 3000 بايت
عبد القادر البرازي

**عبد القادر البرازي** لعاب د الكورة مغريبي سابق تزاد ف 5 نونبر 1964 ف بركان ومات ف 24 ف شهر واحد 2014 ف الرباط. كان كيلعب ڭول.

على مستوى الأندية لعب ف المغرب مع نهضة بركان ولي فار وبرا المغرب كان دوز جوج ديال المواسم ف الإسماعيلي ف مصر ف اللخر ديال التسعينات. لعب حتى ف المنتخب وكان ولى هو الحارس الرسمي د أسود الأطلس تحت القيادة ديال هنري ميشيل، ولكن غاتمشي ليه بلاصتو مباشرة قبل مونديال 1998 لفائدة ادريس بنزكري واخا كان لعب تقريبا ڭاع الماتشات الإقصائية.

على حساب الإحصائيات الرسمية المتوفرة دابا عندو 47 ماتش دولي، أول واحد كان فاش تعادل المنتخب 1 ل 1 مع الزايير ف شهر واحد 1989 ف إقصائيات مونديال 1990، وأخر واحد ضد الشيلي ف الميكال فين حتى هو كان دار المنتخب 1 ل 1 ف ف إطار التحضيرات ديال مونديال 1998.

## مصادر

تصنيف:زيادة 1964
تصنيف:ناس تزادو ف بركان
تصنيف:كوايري مغريبي
تصنيف:بيوغرافيا د رجال
تصنيف:وفيات 2014
تصنيف:ناس د بركان
تصنيف:ناس توفاو ف الرباط
محمد بناني

**محمد بناني** (مزيود ف 1943 ف تطوان - توفّى ف 29 مارس 2023) ، كان رسام و نحات مغريبي.

## حياتو
محمد بناني قرا ف جامعة لقرويين ف فاس. بدا تجريبتو ف لفن التشكيلي ف اللخر د السبعينات د لقرن 20، ف لمعرض اللولاني ديالو ف طانجا. كان ديجا واخد ليصونس ف لفنون الزوينة و الرسيم و النحت من لمعهد لعالي د لفنون الزوينة ف پاري ف 1962.

## أسلوبو لفني
لي كايميزو على فناني خرين، هوّ لعشق ديالو ل الرسيم ب ب مواد بحال التراب، الرملة و لحج، بحيت كيشتاغل على لمادة كتر من اللون ؤلا الشكل. بناني كيأكد بلي لمكان هوّ لي كيتحكم ف ختيار اللون، حيت متلاً ف پاري مايمكنش تخدّم لوان برّاقة، حيت الطبيعة تماك كاتفرض لوان بحال الرمادي و لكحل و لبيض. و ف الشمال د لمغريب كايسود الزرق و لبيض، بينمّا كلما مشينا جيهت الجنوب كيطغاو الليموني و لحمر و اللوان لبراقة السخونة.

## لمعارض
شارك بناني ف 35 معريض فردي و 40 معريض جماعي ف لمغريب، فرانسا، الصبليون، لعراق، تونس، لميريكان، ألمانيا و الطاليان، بحال:

* معريض "صديقي الخريف" ف عام 1992.
* معريض مشتارك بينو و بين و ولدو كريم ف رواق لبنك الشعبي ف الرباط
* معريض خاص ف باب الرواح خلال يناير 2005

### مؤلفات
شارك ف تأليف كتاب معا الطاهر بنجلون بعنوان: Clair- obscur تّنشر Barthelemy Jean-Pierre Eds (أكتوبر 1993).

## جوايز
خدا وسام ملكي بدرجة ضابط ف ليفتيتاح ديال لمقر الجديد د لمكتابة لوطنية د لمملكة لمغريبية، ف 15 أكتوبر 2008.

## مصادر

تصنيف:ناس تزادو ف تطوان
تصنيف:زيادة 1943
تصنيف:ناس توفاو ف قنيطرة
تصنيف:مقالات فيها مصدر و 3000 بايت
تصنيف:وفيات 2023
محمد بناني (توضيح)

هادي صفحة د التوضيح، **محمد بناني** يقدر يكون واحد من هاد نّاس:

* محمد بناني: رسام و نحات مغريبي.
* محمد بناني الناصري: سياسي مغريبي.

## شوف تا
* بناني (كنية)

تصنيف:صفحة توضيح
بناني (كنية)

**بناني** كنية ديال عائلة فاسية قديمة. بزاف د لمغاربا لي كنيتهوم بناني كانو سياسيين شدو مناصب عالية، و كاينين تا ؤدابا و فنانين. على حساب التوارخي لمغريبي عبد السلام بن سودة، كاينين تلاتة د لفروع ديال لأصول د عائلة بناني، واحد من تلمسان، التاني من جبل لعلام، و التالت من لقيروان ف تونس. عبد الكبير بن هاشم الكتاني ب لموقابيل كيݣول ف كتابو زهر الآس في بيوتات أهل فاس بلي "بناني" من لعائلات لأصلية د فاس لي جاو ف يامات يحيى بن محمد بن إدريس ف لقرن 9، من قرية "بنان" لي تسماو عليها، و كانو تجار د لحرير.

## ناس كنيتهوم بناني
* محمد بن حمدون بناني لفاسي (-1729): فقيه مغريبي.
* محمد بن عبد السلام بناني (-1750): فقيه مغريبي.
* محمد بن الحسن بناني (-1780): فقيه مغريبي.
* أحمد بناني سميرس (لقرن 19): أمين د لمال ف الدارلبيضا.
* العربي بناني (1930–2022): كاتب سيناريو و مخريج مغريبي.
* كريم بناني (1936–2023): فنان تشكيلي مغريبي.
* عبد العزيز بناني (1939–2015): جينيرال دكور دارمي مغريبي.
* حميد بناني (1940-): مخريج مغريبي.
* حمدي بناني (1943–2020): موغني و موسيقى جزايري.
* محمد بناني (1943–2023): رسام و نحات مغريبي.
* جليل بناني (1948-): طبيب و محلل نفسي مغريبي.
* عبد الحق بناني (-2014): مدير فايت ديال التجاري وافا بانك
* محمد بناني الناصري (1951–2015): طبيب و سياسي مغريبي.
* سلمى بناني (1978-): أميرة مغريبية و مرات لماليك محمد السادس
* مهدي بناني (1983-): لعاب ف سباقات الطونوبيلات مغريبي.

## مصادر

تصنيف:كنيات أصلهوم مغريبي
تصنيف:فاس
تصنيف:مقالات فيها مصدر و 3000 بايت
كونڭو (توضيح)

هادي صفحة د التوضيح، كلمة **كونڭو** يمكن يكونو عندها هاد لمعاني:

* جمهورية لكونݣو: معروفة تا ب "لكونݣو برازاڤيل" هي بلاد جات ف وسط إفريقيا.
* جمهورية لكونݣو الديموقراطية: كانت معروفة ب الزايير هي واحد لبلاد جات ف لوسط د إفريقيا.
* واد لكونڭو: تاني أطول واد ف إفريقيا.
* حوض لكونڭو: حوض الترسب ديال واد لكونڭو.

## مدون و قرى
* كونڭو (غانا): مدينة ف غانا
* كونڭو (ليبيريا): مدينة ف ليبيريا
* كونڭو (ألاباما): جماعة ف ولاية ألاباما، لميريكان
* كونڭو (ميسوري): مدينة مهجورة ف ولاية ميسوري، لميريكان
* كونڭو (پينسيلڤانيا): قرية ف ولاية پينسيلڤانيا، لميريكان
* كونڭو (ڤيرجينيا لغربية): جماعة ف ولاية ڤيرجينيا لغربية، لميريكان

## بلدان مابقاتش
* مملكة لكونڭو (1390-1914)
* مملكة كاكونڭو (لقرن 15-1885)
* الدولة لحرة د لكونڭو (1885-1908)
* جمهورية لكونڭو ليوپولدڤيل (1960-1971)
* جمهورية لكونڭو الشعبية (1969-1992)

## مستعمرات
* لكونڭو لبلجيكية
* لكونڭو لفرانساوية
* لكونڭو لبرطقيزية: دابا إقليم كابيندا ف أنڭولا

تصنيف:صفحة توضيح
حامة السخونات

تصغير|302x302بك
**حامة السخونات** هي عين طبيعية دافية، كاينة فجماعة ايت المان إقليم بولمان، جهة فاس مكناس على سفح واد ايت ماما فالأطلس المتوسط الشرقي، مهيئة باش تستقبل السياح. الدخلة لهاد الحامة ب 3 ديال دراهم مغربية للواحد. تكاتخصص فترة فالنهار للرجال، و فترة للعيالات.

## مصادر

تصنيف:جغرافيا د إقليم بولمان
محرم

**محرّم** (ب ، ب الليف و اللام) هوّ الشهر اللول ف لعام لقمري ف التقويم لهجري. ف لفترة لي سبقات لإسلام، كان كيتسمى "مُؤتَمِر" ؤلا "صَفَر الأَول"، ف لوقت لي كان شهر رجب لي كيتسمى "المُحَرَّم".

و تعطات لو هاد السمية حيت لقرآن حرّم فيه لمدابزة و لحرب على لمسلمين، و هوّ واحد من الشهور الربعة لمحرّمين.

## أحدات إسلامية
[تصغير|دراري صغار ف لمغريب محتافلين ب [عاشورا ب الطعارج]]
* 1 محرم 1400 هـ: مجموعة د لمتطرفين هجمو و سيطرو على لمسجد لحرام ف مكة ف محاولة ل إسقاط النضام ف السعودية
* 2 محرم 61 هـ: الحسين بن علي دخل ل كربلاء ف لعراق
* 10 محرم: نهار د عاشورا لي كيحتافلو بيه الشيعة (ستيشهاد د الحسين بن علي) و بعض السنة (بحال لمغاربا و الدزايريين) و الصوفيين
* 15 محرم 1297 هـ: زيادة ديال محمد سراج الدين ناقشباندي
* 25 محرم 95 هـ: ستيشهاد ديال زين لعابدين، لإمام الرابع ديال الشيعة
* 28 محرم 808 هـ: وفاة لمتصوف لهندي أشرف جاهانڭير سيمناني

## مصادر

## مزاود
* كونڤيرتيسور مابين التقويمات


تصنيف:شهورا د تقويم لهيجري
تصنيف:مقالات فيها مصدر و 3000 بايت
تصنيف:شيعية
ربيع اللول

**ربيع اللول** (ب ) هوّ الشهر التالت ف لعام لقمري ف التقويم لهجري. تسمى ب هاد السمية حيت ف التقويم لعربي قبل لإسلام كان كيجي ف لبدية ديال فصل الربيع. بزاف د لمسلمين ف هاد الشهر كيحتافلو ب لمولد النبوي، وخا كاين لي كيعتابر هادشي بدعة و مامدعومش ب أدلة من لقرآن و السنة، و بلي غير تقليد ل النصارا حيت كيحتافلو ب لمولد ديال عيسى ف لكريسماس. وخا النهار مامعروفش ب التحديد 100%، لإحتفال كيكون عادةً ف 12 ربيع اللول.

عند لعتمانيين، هاد الشهر كانت سميتو ف التركية لعتمانية كاتّختاصر ب **را**.

## أحدات إسلامية
[تصغير|لإحتفال ب لمولد ف [ماليزيا]]
* 1 ربيع اللول 897 هـ: الطيحة ديال مملكة غرناطة، لمملكة لإسلامية اللخرانية ف لأندلوس
* 12 ربيع اللول: لإحتفال ب لمولد النبوي
* 17 ربيع اللول: الشيعة كيحتافلو ب الزيادة ديال لإمام جعفر الصادق
* 18 ربيع اللول: زيادة أم كلتوم بنت علي بن أبي طالب

## مصادر

## مزاود
* كونڤيرتيسور مابين التقويمات


تصنيف:شهورا د تقويم لهيجري
تصنيف:مقالات فيها مصدر و 3000 بايت